L'arquitecte Josep Puig i Cadafalch (1867-1956) va ser, amb Antoni Gaudí i Lluís Domènech i Montaner, un dels autors més importants i coneguts del modernisme català. Construeix el Palau del Baró de Quadras entre el 1904 i el 1906, en un dels moments més fructífers de la seva carrera: va acabar la Casa Amatller el 1900, el Palau Macaya el 1901, el Palau Serra (actual seu de la Diputació de Barcelona) el 1903, la Casa Terradas el 1905 i la fàbrica Casaramona (actual CaixaForum) el 1912. Més endavant, Puig i Cadafalch va ser l'arquitecte de la plaça d'Espanya i de l'Exposició Internacional de Barcelona del 1929, així com de moltes altres obres.